О Б Р А З Л О Ж Е Њ Е

1. **УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у одредбама члана 97. став 1. тач. 6), 11) и 17) Устава Републике Србије, према којима Република Србија, поред осталог, уређује и обезбеђује правни положај привредних субјеката, контролу законитости располагања средствима правних лица и друге економске односе од општег интереса за Републику Србију.

**II. РАЗЛОЗИ ЗА ДОНОШЕЊЕ ЗАКОНА**

Закон о рачуноводству (у даљем тексту: Закон)донет је 16. јула 2013. године од стране Народне скупштине Републике Србије и објављен у „Службеном гласнику РС”, број 62/13. Закон је ступио на снагу 24. јула 2013. године.

Законом се уређују обвезници примене овог закона, разврставање правних лица, организација рачуноводства и рачуноводствене исправе, услови и начин вођења пословних књига, признавање и вредновање позиција у финансијским извештајима, састављање, достављање и јавно објављивање финансијских извештаја и годишњег извештаја о пословању, Регистар финансијских извештаја, Национална комисија за рачуноводство, као и надзор над спровођењем одредби овог закона.

Разлози за усвајање Предлога закона о допунама Закона о рачуноводству (у даљем тексту: Предлог закона) садржани су у обавези Републике Србије да усагласи своју законску регулативу са новим међународним стандардима у области спречавања и откривања прања новца и финансирања тероризма (Међународни стандарди у борби против прања новца и финансирања тероризма и ширења оружја за масовно уништење – ФАТФ Препоруке) које су донете 2012. године од стране Организације за контролу и спречавање прања новца (у даљем тексту: ФАТФ).

Наведени документ представља основ на коме почива рад МАНИВАЛ-а, тела Савета Европе које се бави проценом усаглашености националних система за спречавање прања новца и финансирања тероризма држава чланица Савета Европе са међународним стандардима. Република Србија је у периоду децембар 2014. - април 2016. године била предмет петог круга евалуације, од стране Комитета МАНИВАЛ (у даљем тексту: Комитет), у погледу радњи и мера које предузима у циљу борбе против прања новца и финансирања тероризма. У свом Извештају, Комитет је констатовао да нису у потпуности испуњене препоруке ФАТФ-а из 2012. године. Поменути извештај, између осталог, садржи Препоруку 28. која се односи на регулисање и надзор над радом нефинансијског сектора, а којом се предлаже и измена прописа који регулишу пословање субјеката у нефинансијском сектору у смислу забране кривично осуђиваним правним лицима и физичким лицима да буду оснивачи и власници привредних друштава који су регистровани за пружање рачуноводствених услуга, односно забране кривично осуђиваним физичким лицима да се као предузетници баве овом делатношћу.

Имајући у виду све наведено, а посебно обавезу Републике Србије да докаже конкретне напретке у свакој од кључних области, као и спремност да кроз измену прописа заштити финансијски систем од потенцијалних злоупотреба, те избегне стављање Републике Србије на листу држава које не примењују међународне стандарде у области борбе против прања новца и финансирања тероризма, израђен је Предлог закона чије се усвајање предлаже.

Одредбе Предлога закона односиће се на сва правна лица и предузетнике који су регистровани или који ће бити регистровани за пружање рачуноводствених услуга у смислу прибављања одговарајућих уверења о неосуђиваности за прописана кривична дела.

III. САДРЖИНА ЗАКОНА - ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. Предлога закона предложено је да се додају нови ставови у члану 15. Закона у смислу да оснивач, односно власник, као и члан органа управљања привредног друштва којe има регистровану претежну делатност за пружање рачуноводствених услуга, не може бити правно лице које је осуђено правоснажном пресудом за кривично дело у смислу закона којим се уређује одговорност правних лица за кривична дела, односно физичко лице које је правоснажно осуђено за кривична дела из става 3. истог члана. Такође, ни предузетник који има регистровану претежну делатност за пружање рачуноводствених услуга не може бити лице које је правоснажно осуђено за кривична дела против права по основу рада, привреде, имовине, правосуђа, прања новца, финансирања тероризма, јавног реда и мира, правног саобраћаја и службене дужности.

Чланом 2. Предлога закона у члану 46. Закона уводи се казнена одредба (привредни преступ за правна лица, односно прекршај за физичка лица) за непоштовање одредаба члана 15. Закона (одредба о поверавању вођења пословних књига и састављања финансијских извештаја, као и новоуведене обавезе за осниваче и власнике „рачуноводствених агенција”).

Одредбом члана 3. Предлога закона одређен је прелазни период у којем су привредна друштва, односно предузетници који имају регистровану претежну делатност за пружање рачуноводствених услуга дужни да ускладе своје пословање са одредбама овог закона (шест месеци од дана ступања на снагу овог закона).

Одредбом члана 4. Предлога закона прописано је да овај закон ступа на снагу осмог дана од дана објављивања у „Службеном гласнику Републике Србије”.

**IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За спровођење овог закона није потребно обезбедити средства у буџету Републике Србије.

**V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Доношење овог закона по хитном поступку предлаже се, у складу са одредбом члана 167. Пословника Народне скупштине („Службени гласник РС”, број 20/12- пречишћен текст), ради усклађивања прописа Републике Србије са препорукама Организације за контролу и спречавање прања новца (ФАТФ). Недоношење овог закона по хитном поступку могло би оставити несагледиве последице и стављање Републике Србије на листу држава које не примењују међународне стандарде у области борбе против прања новца и финансирања тероризма.

Имајући у виду наведено стекли су се услови за доношење овог закона по хитном поступку.

**VI. ПРЕГЛЕД ОДРЕДАБА ЗАКОНА КОЈЕ СЕ ДОПУЊУЈУ**

Члан 15.

Вођење пословних књига и састављање финансијских извештаја правно лице, односно предузетник може поверити уговором у писаној форми, у складу са законом, привредном друштву или предузетнику, који имају регистровану претежну делатност за пружање рачуноводствених услуга.

ОСНИВАЧ, ОДНОСНО ВЛАСНИК, КАО И ЧЛАН ОРГАНА УПРАВЉАЊА ПРИВРЕДНОГ ДРУШТВА КОЈE ИМА РЕГИСТРОВАНУ ПРЕТЕЖНУ ДЕЛАТНОСТ ЗА ПРУЖАЊЕ РАЧУНОВОДСТВЕНИХ УСЛУГА, НЕ МОЖЕ БИТИ ПРАВНО ЛИЦЕ КОЈЕ ЈЕ ОСУЂЕНО ПРАВОСНАЖНОМ ПРЕСУДОМ ЗА КРИВИЧНО ДЕЛО У СМИСЛУ ЗАКОНА КОЈИМ СЕ УРЕЂУЈЕ ОДГОВОРНОСТ ПРАВНИХ ЛИЦА ЗА КРИВИЧНА ДЕЛА, ОДНОСНО ФИЗИЧКО ЛИЦЕ КОЈЕ ЈЕ ПРАВОСНАЖНО ОСУЂЕНО ЗА КРИВИЧНА ДЕЛА ИЗ СТАВА 3. ОВОГ ЧЛАНА.

ПРЕДУЗЕТНИК КОЈИ ИМА РЕГИСТРОВАНУ ПРЕТЕЖНУ ДЕЛАТНОСТ ЗА ПРУЖАЊЕ РАЧУНОВОДСТВЕНИХ УСЛУГА НЕ МОЖЕ БИТИ ЛИЦЕ КОЈЕ ЈЕ ПРАВОСНАЖНО ОСУЂЕНО ЗА КРИВИЧНА ДЕЛА ПРОТИВ ПРАВА ПО ОСНОВУ РАДА, ПРИВРЕДЕ, ИМОВИНЕ, ПРАВОСУЂА, ПРАЊА НОВЦА, ФИНАНСИРАЊА ТЕРОРИЗМА, ЈАВНОГ РЕДА И МИРА, ПРАВНОГ САОБРАЋАЈА И СЛУЖБЕНЕ ДУЖНОСТИ.

Одредба става 1. овог члана не односи се на Народну банку Србије, банке и друге финансијске институције над којима, сагласно закону, надзор врши Народна банка Србије, друштва за осигурање, даваоце финансијског лизинга, добровољне пензијске фондове, друштва за управљање добровољним пензијским фондовима, инвестиционе фондове, друштва за управљање инвестиционим фондовима, берзе, брокерско - дилерска друштва и факторинг друштва.

Члан 46.

Новчаном казном од 100.000 до 3.000.000 динара казниће се за привредни преступ правно лице, ако:

1) се не разврста на микро, мало, средње или велико правно лице у складу са овим законом (члан 6.);

2) општим актом не уреди организацију рачуноводства на начин из члана 7. став 1. овог закона;

3) врши обраду података на рачунару, а не обезбеди рачуноводствени софтвер који омогућава функционисање система интерних рачуноводствених контрола и онемогућава брисање прокњижених пословних промена (члан 7. став 3);

4) не саставља рачуноводствене исправе у складу са овим законом (члан 8.);

5) не врши проверу рачуноводствених исправа пре уноса у пословне књиге (члан 9.);

6) рачуноводствене исправе и документацију не достави на књижење у прописаном року и ако пословну промену не прокњижи у пословним књигама у прописаном року (члан 10.);

7) не води пословне књиге у складу са овим законом (члан 12.);

8) не отвори пословне књиге у складу са овим законом (члан 12.);

9) општим актом не одреди лице коме се поверава вођење пословних књига и састављање финансијских извештаја (члан 14.);

9А) НЕ ПОСТУПИ У СКЛАДУ СА ОДРЕДБАМА ЧЛАНА 15. ОВОГ ЗАКОНА;

10) не попише имовину и обавезе у складу са овим законом (члан 16.);

11) као поверилац не достави свом дужнику стање неплаћених рачуна и ако не обелодани у Напоменама уз финансијске извештаје неусаглашена потраживања и обавезе (члан 18. ст. 2. и 4.);

12) не саставља и не приказује финансијске извештаје у складу са овим законом(чл. 20 - 22.);

13) не закључи пословне књиге у складу са овим законом (члан 23.);

14) не чува рачуноводствене исправе, пословне књиге, финансијске извештаје, годишњи извештај о пословању и ревизорске извештаје у роковима и на начин прописан овим законом (члан 24.);

15) не заштити пословне књиге које се воде на електронском медију у складу са овим законом (члан 24.);

16) не саставља финансијске извештаје у складу са овим законом (чл. 25. и 27.);

17) не изврши ревизију финансијских извештаја (члан 28.);

18) не састави годишњи извештај о пословању (члан 29.);

19) не саставља пословне књиге, извештаје, одлуке и друге финансијске информације на српском језику и у динарима (члан 31.);

20) не достави Агенцији финансијске извештаје, годишњи извештај о пословању, ревизорски извештај и осталу документацију из члана 34. овог закона ради објављивања, односно не достави податке за статистичке и друге потребеу роковима прописаним овим законом (чл. 33 - 35.);

21) ако податке добијене из Регистра финансијских извештаја користи супротно члану 41. овог закона.

За радње из става 1. овог члана казниће се за привредни преступ и одговорно лице у правном лицу, новчаном казном од 20.000 до 150.000 динара.